ทองปิดลบ 1.6 ดอลล์
สัญญาทองคำตลาดนิวยอร์กปิดขยับลง1.6 ดอลล์ที่ 1,604.5 ดอลลาร์/ออนซ์ หลังยูโรโซนไฟเขียวแผนอุ้มไซปรัส
26 มี.ค. 2556

สัญญาทองคำตลาดนิวยอร์กปิดขยับลง1.6 ดอลล์ที่ 1,604.5 ดอลลาร์/ออนซ์ หลังยูโรโซนไฟเขียวแผนอุ้มไซปรัส
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 1.6 ดอลลาร์ หรือ 0.1% ปิดที่ 1,604.5 ดอลลาร์/ออนซ์
นักลงทุนเทขายสัญญาทองคำหลังจากสหภาพยุโรป (อียู) และไซปรัสได้บรรลุข้อตกลงพื้นฐานเกี่ยวกับเงื่อนไขของมาตรการให้ความช่วยเหลือมูลค่า 1 หมื่นล้านยูโรเมื่อวานนี้ ซึ่งมาตรการดังกล่าวมีเป้าหมายที่จะช่วยกอบกู้วิกฤตในภาคการธนาคารของไซปรัส
หลังจากนั้นไม่นาน รัฐมนตรีคลังกลุ่มยูโรโซนก็ได้ให้การรับรองข้อตกลงของไซปรัสกับกลุ่มทรอยกา ซึ่งประกอบด้วยธนาคารกลางยุโรป (อีซีบี), คณะกรรมาธิการยุโรป (อีซี) และกองทุนการเงินระหว่างประเทศ (ไอเอ็มเอฟ) ในการปรับโครงสร้างภาคการธนาคารของไซปรัส
นอกจากนี้ สัญญาทองคำยังได้รับแรงกดดันจากการแข็งค่าของสกุลเงินดอลลาร์สหรัฐ โดยดัชนีดอลลาร์ ซึ่งเป็นมาตรวัดเงินสกุลดอลลาร์ในตระกร้าเงินเมื่อเทียบกับสกุลอื่นๆ พุ่งขึ้นแตะระดับ 82.879 เมื่อวานนี้ จากระดับของวันศุกร์ที่ 82.387 จุด